1965 பொள்ளாச்சி படுகொலை

1965 பொள்ளாச்சி படுகொலை என்பது 1965 ஆம் ஆண்டு தமிழ்நாட்டில் நடந்த இந்தித் திணிப்பு எதிர்ப்புப் போராட்டத்தின்போது கோயம்புத்தூர் மாவட்டம் பொள்ளாச்சியில் தமிழ்நாடு காவல் துறையினராலும், இந்திய துணை இராணுவப் படையினராலும் செய்யப்பட்ட படுகொலைகளைக் குறிப்பதாகும்.

 பின்னணி 
நேருவின் மறைவுக்குப் பிறகு இந்தியப் பிரதமராக லால் பகதூர் சாஸ்திரி பொறுப்பேற்றார். அவரும், அவரது அமைச்சரவையின் மூத்த அமைச்சர்கள் பலரும் இந்தியாவில் இந்தி மட்டுமே  அலுவல் மொழியாக இருக்கவேண்டும் என்பதன் தீவிர ஆதரவாளர்களாக இருந்தனர். 1965 சனவரி 26 முதல் இந்தி மட்டுமே இந்திய ஒன்றியத்தின் அலுவல் மொழியாக ஒன்றிய அரசு தீவிரம் காட்டியது. அதை 1964ஆம் ஆண்டு திசம்பர் 5ஆம் தேதி ஒன்றிய உள்துறை அமைச்சகம் வெளியிட்ட ஒரு சுற்றறிக்கை உறுதிபடுத்தியது. 1965 சனவரி 26 முதல் ஒன்றிய அரசு வேலைகளில் இந்திக்கு முதலிடம் தரப்படும், குடியியல் சேவை தேர்வுகளில் இந்தி கட்டாயமாக்கப்படும், பள்ளிகளில் பயிலூடகம் ஆங்கிலத்திற்கு மாற்றாக இந்தியாகக் கூடும் என்ற அச்சங்களும் கவலைகளும் தமிழ்நாட்டு மாணவர்களுக்கு ஏற்பட்டது. இது இந்தித் திணிப்பு எதிர்ப்பு போராட்டத்தில் பெருமளவில் தமிழர்களை பங்கேற்க உந்தியது. 1964 மார்ச் 7 அன்று, தமிழ்நாடு சட்டப் பேரவையில் தமிழ்நாடு முதல்வர் எம். பக்தவத்சலம் மும்மொழி திட்டத்தைப் (ஆங்கிலம், இந்தி, தமிழ்) பள்ளிகளில் கற்பிக்க முன்மொழிந்தார். மூன்று மொழிகளைப் படிக்க வேண்டிய கட்டாயம் தமிழ்நாட்டு மாணவர்களிடையே இந்தித் திணிப்பு எதிர்ப்பினை அதிகரித்தது.

1965 சனவரியில் தமிழ்நாட்டின் அனைத்து இந்தித் திணிப்பு எதிர்ப்பு மாணவர் குழுக்களையும் ஒருங்கிணைத்து தமிழக மாணவர்கள் இந்தி எதிர்ப்புச் சங்கம் என்ற அமைப்பு உருவாக்கப்பட்டது. அதன் உறுப்பினர்களாகத் தமிழகமெங்கிலும் உள்ள கல்லூரிகளின் மாணவர் சங்கத் தலைவர்கள் 18 பேர் இருந்தனர். இந்தி திணிப்பை எதிர்த்து பல மாணவர் மாநாடுகள் நடத்தப்பட்டன. இந்தித் திணிப்பைக் கண்டித்து பலர் தீக்குளித்தும், நஞ்சருந்திரும் மாண்டனர். தமிழ்நாடெங்கும் மாணவர் போராட்டங்கள் தீவிரமடைந்தன. குறிப்பாக மதுரையிலும், சென்னையிலும் போராட்டங்கள் தீவிரமாக நடந்தன.

 பொள்ளாச்சி துப்பாக்கிச் சூடு 
தமிழ்நாடு மாணவர் கூட்டமைப்பு 1965 பெப்ரவரி 12 அன்று முழு அடைப்புக்கு அழைப்பு விடுத்தது. அந்த முழு அடைப்பு நாளன்று பொள்ளாச்சி அஞ்சல் அலுவலகம் முன்பு மாணவர்களும், பொதுமக்களும் திரண்டனர். அவர்களை எதிர்கொள்ள காவல் துறையினரும் திரண்டிருந்தனர். மாணவர் ஒருவர் அஞ்சல் அலுவலகத்தின் பெயர் பலகையில் இருந்த இந்தி எழுத்தை அழிக்க முயன்றார். அந்த மாணவரை கீழே இறங்கும்படி காவலர்கள் கூறினர். கீழே இறங்கவில்லை என்றால் சுடுவோம் என எச்சரித்தனர். ஆனால் அந்த மாணவர் கீழே இறங்கவில்லை. இதையடுத்து காவலர்கள் அந்த மாணவரை துப்பாக்கியால் சுட்டனர். மாணவர் கீழே விழுந்தார். இதனால் ஆத்திரமுற்ற கூட்டம் காவலர்களைத் தாக்கத் தொடங்கியது. காவலர்கள் மாணவர்களையும், பொதுமக்களையும் தடியடி நடத்தி கலைத்தனர். அங்கிருந்து கலைந்து சென்ற மாணவர்கள் சிறு சிறு குழுக்களாக பிரிந்து அரசு அலுவலகங்களைத் தாக்கத் தொடங்கினர். இதையடுத்து கோயம்பத்தூரில் இருந்து இராணுவம் வரவழைக்கப்பட்டது.

நண்பகலில் கோயம்புத்தூர் சாலையில் இருந்த அஞ்சல் அலுவலகத்தை போராட்டக்காரர்கள் தாக்கிக் கொண்டிருந்தனர். அப்போது அங்கே வந்த இராணுவத்தினர் கூட்டத்தைக் கலைந்து செல்லுமாறு கூறினர். கூட்டம் கலையாததால் துப்பாக்கி சூடு நடத்தினர். அதில் நான்கு வயது குழந்தை உட்பட பலர் கொல்லப்பட்டனர். இதனால் ஆத்திரமடைந்த பொதுமக்கள் சாலைகளில் தடுப்புகளை ஏற்படுத்தி எல்லா அரசு அலுவலகங்களையும் தாக்கத் தொடங்கினர். இராணுவம் இயந்திரத் துப்பாக்கியைப் பயன்படுத்தி மக்களை வேட்டையாடியதாக புகார்கள் எழுந்தன. ஆனால் அவை அரசு தரப்பில் மறுக்கப்பட்டன.

பொள்ளாச்சியில் இராணுவத்தால் கொல்லப்பட்ட பொதுமக்களின் எண்ணிக்கை துல்லியமாக இல்லை.      அரசு தரப்பில் குறைவான எண்ணிகையே காட்டப்பட்டது. மறுநாள் வெளியான இந்தியன் எக்ஸ்பிரஸ் செய்தித்தாளின் முதல்பக்கத்தில் வெளியான செய்தில் பொள்ளாச்சியில் காவல் துறையினரும், இராணுவத்தினரும் நடத்திய துப்பாக்கிச் சூட்டில் நான்கு வயது சிறுவன் உட்பட 10 பேர் இறந்ததாக குறிப்பிட்டது. ஆனால் இறந்தவர்களின் எண்ணிக்கை 80 முதல் 100 ஆக இருக்கலாம் என ஆய்வாளர் அ. இராமசாமி குறிப்பிடுகிறார். 1965 ஆம் ஆண்டு நடந்த இந்தித் திணிப்பு எதிர்ப்புப் போராட்டத்தில் பொள்ளாச்சியில்தான் மிக மோசமான உயிரிழப்பு ஏற்பட்டது என்கிறார் அ. இராமசாமி.

 பரவலர் பண்பாட்டில் 
இந்த நிகழ்வை அடிப்படையாகக் கொண்டு 2026 ஆம் ஆண்டு சுதா கொங்கரா இயக்கத்தில் பராசக்தி என்ற திரைப்படம் வெளியானது.

 மேற்கோள்கள் 

பகுப்பு:இந்தித் திணிப்பு எதிர்ப்புப் போராட்டம்
பகுப்பு:1965 நிகழ்வுகள்
பகுப்பு:கோயம்புத்தூர் மாவட்டம்
பகுப்பு:படுகொலைகள்